แนวโน้มดัชนีเช้านี้คาดพักฐาน
นักวิเคราะห์ฯคาดตลาดหุ้นไทยเช้านี้เห็นการปรับฐานหลังจากที่ตลาดปรับขึ้นมามาก แม้การไหลเข้ามาลงทุนของเม็ดเงินต่างชาติจะช่วยพยุงตลาด แต่ก็จะถูกกดดันจากหุ้น PTT ขึ้น XD วันแรกทำให้ตลาดหุ้นไปได้ไม่ไกล แนะเล่นรอบกรอบ 910 จุด&nbsp;
7 ก.ย. 2553

นักวิเคราะห์ฯคาดตลาดหุ้นไทยเช้านี้เห็นการปรับฐานหลังจากที่ตลาดปรับขึ้นมามาก แม้การไหลเข้ามาลงทุนของเม็ดเงินต่างชาติจะช่วยพยุงตลาด แต่ก็จะถูกกดดันจากหุ้น PTT ขึ้น XD วันแรกทำให้ตลาดหุ้นไปได้ไม่ไกล แนะเล่นรอบกรอบ 910 จุด 
นายวิจิตร ถิรวรรณรัตน์ นักวิเคราะห์อาวุโส บล.พัฒนสิน เปิดเผยว่า ตลาดหุ้นไทยเช้านี้คาดว่าจะเห็นการปรับฐานหลังจากปรับตัวขึ้นมามากแล้ว โดยนักลงทุนที่เล่นรอบให้หาจังหวะเข้าลงทุนซึ่ง 910 จุดถือเป็นรอบใหม่ที่ลงทุนได้ หุ้นในกลุ่มหลักที่ปรับขึ้นมากในช่วงที่ผ่านมา อย่างกลุ่มแบงก์ ค้าปลีก อสังหาริมทรัพย์ และรับเหมา จะมีแรงขายทำกำไรออกมา
แต่อย่างไรก็ตาม ตลาดยังได้รับแรงพยุงจากหุ้นรายตัวอย่าง PTTCH BANPU และ PTT แต่จากการที่ PTT จะมีการขึ้นเครื่องหมาย XD วันนี้ อาจทำให้ความร้อนแรงลดลงไป
นายวิจิตร มองว่า วันนี้น่าจะยังมีแรงซื้อจากนักลงทุนต่างชาติเข้ามาต่อเนื่อง เพราะตลาดหุ้นไทยยังมีช่องให้ลงทุนเพื่อสร้างผลตอบแทนที่ดีอยู่ แต่จะเป็นลักษณะเลือกซื้อหุ้นรายตัว จึงอาจจะไม่ได้ช่วยหนุนดัชนีมากนัก ขณะเดียวกันวันนี้ไม่มีปัจจัยหนุนจากตลาดต่างประเทศ หลังตลาดหุ้นสหรัฐปิดทำการเมื่อวานนี้ ส่วนตลาดหุ้นเอเชียเคลื่อนไหวทรงตัวเท่านั้น
สำหรับการลงทุนแนะให้หาและเลือกลงทุนในหุ้นขนาดเล็กที่นักลงทุนต่างชาติและกองทุนไม่ได้เช้ามาลงทุน และหาจังหวะซื้อเมื่อดัชนีปรับฐานลงมา พร้อมให้แนวรับ 918 และ 924 ส่วนแนวต้าน 937 และ 940  จุด